ธปท.รับจีดีพีปีนี้ต่ำกว่าคาด
ธปท.ชี้เศรษฐกิจไทยปี 54โต 0.1% ต่ำกว่าคาด แต่มั่นใจปีนี้ขยายตัวได้ในทิศทางที่ดีขึ้น
20 ก.พ. 2555

ธปท.ชี้เศรษฐกิจไทยปี 54โต 0.1% ต่ำกว่าคาด แต่มั่นใจปีนี้ขยายตัวได้ในทิศทางที่ดีขึ้น
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า การประกาศอัตราการขยายตัวของเศรษฐกิจไทย ( จีดีพี ) ในปี 2554 ที่ผ่านมาของคณะกรรมการพัฒนาการเศรษฐกิจ และสังคมแห่งชาติ(สศช.)ที่โตเพียง 0.1% ยอมรับว่าต่ำกว่าที่ธปท.ประมาณการณ์ไว้ที่ระดับ 1.0% ค่อนข้างมาก เนื่องจากไตรมาส 4 ปี 2554 จีดีพีติดลบตั้ง 9 % ถือเป็นการติดลบในรอบปี โดยธปท.ต้องเข้าไปดูในรายละเอียดว่าแตกต่างกันอย่างไรต่อไป แต่การขยายตัวในปีนี้ธปท.ยังมองในทิศทางเดิม คือยังเชื่อว่าเศรษฐกิจในปีนี้ยังมีแรงขับเคลื่อนให้ขยายตัวได้ที่ระดับ 4.9% เพราะปัจจัยที่มีผลต่อเศรษฐกิจในขณะนี้ไม่ได้มีทิศทางที่เปลี่ยนแปลงไปจากที่คาดไว้
“ปีนี้เรายังมองว่าเศรษฐกิจมีแรงขับเคลื่อน น่าจะโตในทิศทางที่คาดไว้ได้ ส่วนจะโตได้สูงหรือไม่นั้น คิดว่คงสูงกว่าปีที่ผ่านมา เพราะตัวเลขของฐานปีที่ผ่านมาต่ำ” นายไพบูลย์กล่าว
ทั้งนี้ ธปท.คาดการจีดีพีปีนี้ไว้ที่ระดับ 4.9% ภายใต้อัตราเงินเฟ้อพื้นฐานที่ 2.2% เงินเฟ้อทั่วไปที่ 3.2% ส่วนจีดีพีปี 2556 ไว้ที่ระดับ 5.6% ภายใต้เงินเฟ้อพื้นฐานที่ระดับ 1.7% และเงินเฟ้อทั่วไปที่ระดับ 2.9%  โดยมีปัจจัยขับเคลื่อนสำคัญจากอุปสงค์ในประเทศ จากการฟื้นฟูหลังน้ำท่วม